डोगरी भाशा च क्हावत आस्त ‘खुआन’ (खोआन) ‘गल्ल’ ते ‘बाख’ आदि शब्द प्रचलन न। खुआन संस्कृत दे ‘आख्यायन’ शब्द थमां विकसत होए दा ऐ। आख्यायन दृष्टान्त-कत्थै गी जां उपदेशवार्ता गी आखदे न। जिसदी पुश्टी कुसै कत्थै राहें होंदी ऐ। जन-मानस ज्हारें ब’रें दी यात्तरा च जे किश अनुभव कठेरदा आया ऐ, उनें गी खुआन रुपी नगै च बन्द करी दिता जन्दा ऐ। इस नगै च ढाके दी मलमल दे धान समाए दे होन्दे न। लोक-वार्ता दा ए पिन्ना जिन्ना दर हेड़दे चलो तन्द उन्नी गै बधदी चलदी ऐ। क्हावतें दी परंपरा राहें इक पीढ़ी अगली पीढ़ी गी मूंह्-जबानी जिन्दगी दे नचोड़ें दा खजाना देई जन्दी ऐ। किश क्हावतां कुसै खास खित्ते, संस्कृति जां कौम दियां होन्दियां न पर किस रूप बटाइयै थाह्‌रो-थाह्‌र अपनी मानता बनाई लैन्दियां न। अन्दरो-गोचरी चलने आले इस सांस्कृतक ते लोक-वार्तिक आदान-प्रदान दा प्रवाह् इक महत्तवपर्ण मुद्दा ऐ। दूई भाशाएं दे जरीयै औने आलियां किश क्हावतां डोगरी च इस चाल्ली रची-पची गेदियां न जे उन्दा मुंढ-सिरा बड़े सोह्‌गे होइयै तुप्पन होन्दा ऐ। तुसें गल्लें-कत्थें स्याने गी आखदे सुने दा होग—कोई जीऐ, सुथरा घोली पतासे पीऐ। जां फिरी—अक्ख पलक्कनी रैह् गेई ते मूंह, बिच रेहा ग्राह्, लख-लानत ओ सुथरेआ जे पल दा करें बसाह्। पैह्‌ली क्हावत जिस कुसै स्थिति बशेश ते आदमी बशेश गी गलाई गेदी होग, सुनियै ओ उस गाफली ते बे-लगड़ी पर शर्म-सार होंदा ऐ ते ब्रिह्‌क्का-नेहा हास्सा हसदा ऐ। दूई क्हावत इच फकीरें-फक्कड़े आले ढंगै ने मनुक्खी नशवरता दी गल्ल गलाई गेदी ऐ। अक्ख झपकदे-झपकदे रेही गेई, मूंह् दा ग्राह् बी ढालन नेईं होआ ते मौत आंई गेई। ते इस्सै चाल्ली दियां होर बी हासे आलियां, उपदेश आलियां बुझारतां सुथरे दे नां कन्ने मश्हूर न।